Mens bassen kører i baggrunden, tumler kursisterne med ordene. For de skal sættes sammen på helt nye måder, end personerne omkring bordet før har været vant til. De skal nemlig forfatte deres egne raptekster. Og det er både udfordrende og øjenåbnende. - Jeg synes, hiphop er mærkeligt, og jeg vil gerne prøve at finde ud af, hvad de egentlig gør. Hvad er det egentlig for nogle underlige ord? Hvorfor hænger tingene ikke sammen? De kommer med mange sjove påstande, og jeg bliver nysgerrig, fortæller Bodil Hansen, som er en af kursisterne til dette års fortællefestival, Story-in, på Vrå Højskole. Det er tredje år i træk, at festivalen bliver afholdt, og der er både historiefortællinger, poesi, visesang, højtlæsning, komik og leg med ord på programmet. Udover workshops, hvor deltagerne arbejder med forskellige genrer, er der også åbne scener, hvor man kan byde ind med historier, anekdoter, digte og meget andet i løbet af de i alt 48 timer, hvor det fortalte ord har magten på højskolen.

Opsummering:
Ordet er i fokus på Vrå Højskole i denne weekend, hvor publikum er inviteret indenfor til festivalen Story-in.